The Crown ialah sebuah drama sejarah melalui siri televisyen mengenai pemerintahan Ratu Elizabeth II, yang dibuat dan ditulis oleh Peter Morgan, dan diterbitkan oleh Left Bank Pictures dan Sony Pictures Television untuk Netflix. Morgan mengembangkannya dari filem drama terbitannya "The Queen" (2006) dan lakonan panggungnya "The Audience" (2013). Musim pertama merangkumi tempoh dari perkahwinan Elizabeth dengan Philip, Duke Edinburgh pada tahun 1947, hingga perpecahan pertunangan adindanya Puteri Margaret dengan Kapten Kumpulan Peter Townsend pada tahun 1955. Musim kedua merangkumi tempoh dari Krisis Suez pada tahun 1956 hingga persaraan Perdana Menteri Harold Macmillan pada tahun 1963 dan kelahiran Putera Edward pada tahun 1964. Musim ketiga merangkumi tempoh antara 1964 dan 1977, termasuk dua tempoh Harold Wilson sebagai perdana menteri, dan memperkenalkan Camilla Shand. Musim keempat merangkumi tahun 1977 hingga 1990 dan termasuk tempoh Margaret Thatcher sebagai perdana menteri dan perkahwinan Lady Diana Spencer dengan Putera Charles. Musim kelima dan keenam, yang akan menutup siri ini, akan merangkumi pemerintahan Ratu hingga abad ke-21.